ഓണക്കോടിക്കൊപ്പം പണം തൃക്കാക്കര നഗരസഭ ചെയര്പേഴ്സനെതിരെ കൂടുതല് തെളിവുകള് പുറത്ത് കൊച്ചി: ഓണക്കോടിക്കൊപ്പം പണം നല്കിയ സംഭവത്തില് തൃക്കാക്കര നഗരസഭ ചെയര്പേഴ്സന് അജിത തങ്കപ്പനെതിരെ കൂടുതല് തെളിവുകള് പുറത്ത്. പതിനായിരം രൂപ അടങ്ങിയ കവര് കൗണ്സിലര്മാര് ചെയര്പേഴ്സന് നല്കുന്ന ദൃശ്യം പുറത്ത് വന്നു. ദൃശ്യത്തില് പണം ആണെന്നും ഇത് വാങ്ങുന്നത് ശരിയല്ലെന്നും കൗണ്സിലര്മാര് ചെയര്പേഴ്സനെ അറിയിക്കുന്നുണ്ട്. സംഭവത്തില് ചെയര്പേഴ്സന്റെ നടപടി അന്വേഷിക്കുമെന്ന് കോണ്ഗ്രസ് നേതൃത്വം അറിയിച്ചു. എറണാകുളം ഡിസിസി പ്രസിഡന്റിനോട് റിപ്പോര്ട്ട് ആവശ്യപ്പെട്ടെന്ന് പ്രതിപക്ഷ നേതാവ് വി ഡി സതീശന് മാധ്യമങ്ങളോട് പറഞ്ഞു. കൗണ്സിലര്മാരുടെ കയ്യില് നിന്ന് പരാതിയുടെ കവറാണ് സ്വീകരിച്ചതെന്നായിരുന്നു നേരത്തെ ചെയര്പേഴ്സന്റെ വാദം. പണം തന്നെന്ന് സ്ഥിരീകരിച്ച് കൂടുതല് ഭരണപക്ഷം കൗണ്സിലര്മാരും രംഗത്തെത്തി. പുടവയുടെ പണം മാത്രമാണെന്ന് കരുതിയാണ് കവര് വാങ്ങിയതെന്നും കൗണ്സിലര്മാര് പറയുന്നുണ്ട്. കഴിഞ്ഞ ദിവസമാണ് തൃക്കാക്കര നഗരസഭയില് ഓണപ്പുടവയോടൊപ്പം കൗണ്സിലര്മാര്ക്ക് ചെയര്പേഴ്സന് 10,000 രൂപയും സമ്മാനിച്ചത്. പണം വാങ്ങുന്നത് പന്തിയല്ലെന്ന് തോന്നിയവര് കവര് ചെയര്പേഴ്സന് തന്നെ തിരിച്ച് നല്കി വിജിലന്സില് പരാതി നല്കി. സംഭവം വിവാദമായത്തോടെ പണമടങ്ങിയ കവര് ചെയര്പേഴ്സന് തിരിച്ചു നല്കുന്നതിന്റെ കൂടുതല് തെളിവുകളും ഇതിനിടെ പുറത്ത് വരികയായിരുന്നു.